Kaster 650.000 DVD-er

De to siste årene har SF Norge kastet 650.000 DVD-er. Skrotingen gjennomføres for å holde prisene oppe.

TIL FORBRENNING: Distributørene av DVD-er sender varene til Grønmo i stedet for å selge dem på billigsalg. Vis mer byoutline Ingar Storfjel, Aftenposten

Publisert: Publisert: 4. januar 2010 19:34

- Vi ser heller varene på Grønmo fremfor et eller annet varelager, sier avdelingsleder for kjøpefilm i SF Norge, Svein Risberg.

Vil unngå billigsalg

I et intervju med fagbladet Release forteller Risberg at filmene kastes for å unngå at prisene stuper i butikkene.

- Å dytte ut katalogfilmer for 10 til 15 kroner til butikk, mener jeg er svært uheldig for markedet. Og vi tar konsekvensen av det, ved å skrote dette kvantumet, sier Risberg og fortsetter:

- Vi kunne fått noen millioner for dette, men det ville stått og tatt plass i forretningene som gjør at vi ikke kan selge gode titler som Istid, Den siste gudfaren eller Teletubbies.

SF Norge er landets største distributør av kjøpe- og leiefilm. De to siste årene har selskapet solgt 35 millioner enheter i det norske markedet.

- Kan ikke være nostalgisk

Ifølge Risberg er det ikke bare hyggelig å sende DVD-ene til brenning.

- Man er ikke vant til å skrote varer. Alle har et forhold til produktene sine. De har en kommersiell verdi, men man kan ikke være nostalgisk. Vi kaster mange hundretusenvis av videogrammer hvert år. Dette er basert på vår vurdering av hva som ville skjedd med totalmarkedet hvis dette hadde kommet ut til en "billig" penge.

Vanlig i bransjen

Flere andre aktører i bransjen som fagbladet Release har kontaktet forteller at de gjør det samme.

- Det skjer relativt ofte, vi har gjort dette på en rekke klassikere, tegnede langfilmer og spillefilm. Vi skroter film fremfor salg hvis prisen er under det vi har satt som grense. Den langsiktige konsekvensen av kortsiktig gevinst er ikke måten vi jobber etter, sier salgssjef Gustav Wedel Jarlsberg i Walt Disney Studios Home Entertainment.

Les flere nyheter på E24.no